रेडियो कान्तिपुरको नेसनल म्युजिक अवार्ड वितरण, बस्नेतलाई दीर्घसाधना सम्मान
लोकसंगीत संकलन, खोज अनुसन्धानमा सात दशक बिताएका कुमार बस्नेतलाई रेडियो कान्तिपुरको २३  औं वार्षिकोत्सवको अवसरमा आयोजित नेसनल म्युजिक अवार्डस्‌मा दीर्घसाधना सम्मान २०७८ (लाइफ टाइम अचिभमेन्ट) दिइएको छ । 
काठमाडौँ — लोकसंगीत संकलन, खोज अनुसन्धानमा सात दशक बिताएका कुमार बस्नेतलाई रेडियो कान्तिपुरको २३  औं वार्षिकोत्सवको अवसरमा आयोजित नेसनल म्युजिक अवार्डस्‌मा दीर्घसाधना सम्मान २०७८ (लाइफ टाइम अचिभमेन्ट) दिइएको छ । लोकसंगीत संरक्षण र संवर्द्धनमा महत्त्वपूर्ण भूमिका खेलेको भन्दै ७८ वर्षीय बस्नेतलाई नगद एक लाख रुपैयाँ र ताम्रपत्रसहित सम्मान गरिएको हो । 'म खासमा डान्सर हो । भैरवबहादुर थापा मेरो गुरु । त्यतिबेला एउटा गीत गाउँदा सबैले प्रशंसा गर्थे । अहिलेजस्तो खुट्टा तान्ने काम हुँदैन थियो । १५/१६ सालमा पहिलोपटक मेरो गीत रेडियो नेपालमा भयो,' बस्नेतले पुराना दिन सम्झँदै भने, 'एकदिन मलाई कसैले भन्यो- आधुनिक गीतमा तिमी नजानु त्यता धेरै कलाकार । त्यसपछि मैले लोकगीत गाउन थालें । कान्तिपुर मिडिया ग्रुपका अध्यक्ष कैलाश सिरोहियाले वर्षभरि बजाउँदै आएको गीतको स्रष्टालाई रोयल्टी प्रदान गर्दै आएको रेडियो कान्तिपुरले संगीत क्षेत्रका बस्नेतजस्तो नक्षत्रलाई 'लाइफ टाइम अचिभमेन्ट' प्रदान गर्न पाउँदा खुसी व्यक्त गरे । कार्यक्रममा गायक सुरजकुमार थापा, धर्मेन्द्र सेवानले दीर्घकालीन सम्मानबाट सम्मानित बस्नेतमा 'तिम्रो बाउलाई सलाम छ', 'भाले बास्यो पियारी', 'हेर्दा राम्रो माछापुच्छ्रे' लगायतका गीतमाथि गायन प्रस्तुति दिए । 'पिपुल्स च्वाइस' अवार्डबाट गायक निशान भट्टराई र एलिना चौहान 'के माया लाग्छ र' बोलको गीतबाट सम्मानित भए । नवप्रतिभातर्फ अंकित अमारु श्रेष्ठले 'लजनएर' बोलको गीतबाट सम्मानित भए । अवार्ड कार्यक्रममा कवि कुमार नगरकोटीले कविता पनि प्रस्तुत गरे । त्यस्तै, गायक यम बराल, लोचन भट्टराई, समृद्धि राई, गायिका त्रिशाला गुरुङ, दिनेश ढकाल, शिवानी तामाङलगायतले गायन प्रस्तुति दिए । प्रस्तोता एवं हास्य कलाकार सन्दिप क्षेत्रीले पनि हास्यव्यंग्यको प्रस्तुति दिए । १५ क्याटोगोरीमा प्रदान गरिएको यो अवार्डमा ७५ जना मनोनयनमा परेका थिए । अर्जुन पोखरेलले संगीत निर्देशकको अवार्ड पाउँदा लोकगायकमा पशुपति शर्माले अवार्ड पाए । त्यस्तै पार्श्व गायकतर्फ रामकृष्ण ढकालले अवार्ड प्राप्त गर्दा मिलन नेवारले पार्श्व गायिकाको अवार्ड पाइन् । टप थ्री एजेन्सीज